khistorydata/jeongjo-sjw-relations huggingface dataset:
정조 9년
行都承旨沈豐之坐。行左承旨朴祐源坐。右承旨李祖承坐。左副承旨未差。右副承旨李祖源坐直。同副承旨李泰永坐直。注書金孝建病一員未差。假注書朴蓍壽仕李敬五仕直。事變假注書金洛一仕。
정조 9년
李泰永啓曰。諸道査啓之過時不爲擧行處。該房察推事。曾有下敎矣。全羅道咸平金龍哲。康津朴好中金衡千査啓。七月行關。而今已過限。尙不修啓。事甚未安。該道道臣。推考警責。何如。傳曰。允。
정조 9년
李祖源。以藥房都提調提調言啓曰。親祼太室。聖慕克伸。徹宵將事。侵曉回鑾。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。答曰。知道。
정조 9년
李祖承啓曰。左議政洪樂性。有司堂上徐有隣趙時俊。稟事堂上趙㻐。京畿監司徐有防。依下敎來待矣。傳曰。入侍。
정조 9년
李祖承啓曰。奉朝賀金致仁。依下敎來待矣。傳曰。入侍。
정조 9년
沈豐之啓曰。永禧殿還安祭親祭祭文。當爲製進。大提學吳載純。待明朝牌招。何如。傳曰。允。
정조 9년
傳于沈豐之曰。在外承旨許遞。前望單子入之。
정조 9년
注書金孝建病。代以李敬五爲假注書。
정조 9년
有政。吏批。判書趙時俊進。參判未差。參議金宇鎭牌不進。同副承旨李泰永進。以洪秉聖爲工曹參議。李慶麟爲漆原府使。柳鎭豐爲海美縣監。南麟耉爲比安縣監。司饔提調西溪君熠。副提調廣陵君烻。折衝李元榮。今加嘉善加資事承傳。
정조 9년
兵批。判書徐有隣進。參判申大升。參議李夔病。參知李家煥入直。右副承旨李祖源進。副司直安聖彬洪仁浩柳焵曺遠振尹行元兪漢寧。
정조 9년
李泰永啓曰。臣與右副承旨李祖源伴直矣。纔已陳疏經出。原疏以停朝市留院矣。伴直無人。右承旨李祖承。所當請牌。而拘於廳規。不得請牌。何以爲之。敢稟。傳曰。原疏入之。
정조 9년
李祖承。以兵曹言啓曰。今十月初十日。大駕詣永禧殿展拜。親行還安祭時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。以訓局步軍六哨。馬軍二哨隨駕。禁軍三番隨駕。訓將以補土堂上。明將辭朝。以御將代領。留陣則摠戎使率御營出番鄕軍各二哨。三營入直馬軍騎士。都領留陣。馬軍騎士入直。各留五名出用事。分付。可也。
정조 9년
李祖承。以兵曹言啓曰。依傳敎。水原牧場充軍罪人朴廷輝分揀事。分付本道之意。敢啓。傳曰。知道。
정조 9년
李泰永。以刑曹言啓曰。因本曹都囚徒韓文杞文禱竝放。韓文構所犯。事關紀綱。照律定配。以懲他掖隷事。命下矣。依傳敎。韓文杞文禱等。竝卽放送。韓文構慶尙道昆陽郡定配所。卽爲押送之意。敢啓。傳曰。知道。
정조 9년
右副承旨李祖源疏曰。伏以。俄者筵中。訓將臨退時奏語。萬萬猥屑。萬萬駭悖。全沒敬謹之意。此將臣之登筵偃蹇。自是伎倆。而不料若是無嚴。事當卽地請譴。而以臣生疎之致。未及周旋。默默而退退自循省。溺職大矣。以此情踪。豈可一刻晏然於惟允之地乎。玆敢忙陳短章。經出禁扄。伏乞聖明。亟賜譴斥。以重筵體。以安賤分。千萬幸甚。臣無任云云。答曰。省疏具悉。筵奏雖涉支蔓。正卿辭免。亦有前例。爾其勿辭。卽速察職。
정조 9년
乙巳十月初七日辰時。上御誠正閣。大臣備局有司堂上稟事堂上入侍。摠裁大臣藥房都提調同爲入侍時。左議政洪樂性。有司堂上徐有隣趙時俊。稟事堂上趙㻐。京畿監司徐有防。摠裁大臣金致仁。藥房都提調徐命善。都承旨沈豐之。同副承旨李泰永。假注書朴蓍壽。記注官承膺祚。記事官金鳳顯。以次進伏訖。致仁等進前曰。徹宵勞動。聖體。若何。上曰。一樣矣。致仁等曰。王大妃殿氣候。何如。上曰。一樣矣。致仁等曰。惠慶宮氣候。何如。上曰。一樣矣。命善曰。醫官待令。入診。何如。上曰。置之。上曰。李判府事誠可慘惻也。致仁曰。果是意外。上曰。此大臣之登第。何年耶。致仁曰。丙戌年矣。上曰。誠可謂有福也。僉曰。然矣。上謂致仁曰。卿之神色。近則果好矣。致仁曰。見今筋力殆盡。行步之際。自多顚仆矣。上曰。大典通編誤字卷入來乎。致仁曰。入來矣。命持入。膺祚承命出持入。上曰。寫字官條。以二人磨鍊。未知何意耶。致仁曰。是國事備不虞之意。率入亦何妨也。上曰。二員則太不緊矣。致仁曰。俄因此事。適考故事。則使行留館時。適有箋文中改書事。而寫字官以其眼病之猝發。不免狼狽。故先朝以此稟定。以二人磨鍊矣。上曰。卿等之意。何如。命善曰。上使軍官。數本太少。又以寫字官。入其中。則不無難處之端。軍官名色則似不緊矣。樂性曰。軍官名色。不緊甚矣。上曰。予亦以此不緊。今聞奉賀言。舊制不必改除也。僉曰。然矣。上曰。鑄錢事。今欲稟定耶。樂性曰。俄者閤外。以此與戶判相議。而向有後日次對。稟處之命。故姑置之。而事目則待令矣。上曰。戶判出去持入。㻐承命持入。上命豐之讀奏訖。上曰。事目則果善爲矣。卿意。何如。致仁曰。果好矣。而若此則貿銅之道似難矣。樂性曰。事目今旣成出。而鍮錫貿取之道。尙不區處。此是第一款節。聞再昨年使行。譯官輩貿錫以來矣。聞價本之無利。仍爲置諸柵門而來云。今番使行。若出來。則似好矣。上曰。其數。幾何。樂性曰。數則不甚多矣。㻐曰。此則無論數之多寡。是渠輩之料理者。雖出來。不必從其願給價矣。蓋我國則鍮錫等物。貿於他而鑄之。故別無爲利。反以爲害。今雖設鑄。別無有益矣。上曰。雖然。旣有成命。不可仍以置之。樂性曰。頃日。禦將所奏大錢出用事。果甚便好。故取見本錢貌樣。則體大而敦厚。制堅而長久。且爲利大矣。上曰。此言果好。而聞之則雖曰其然。行之則必有後弊。不若置之也。命善曰。聖敎至當。若以此行之則錢路爲二。藏置甚易。亦非法典所載。恐不得行之矣。致仁曰。徐判府所奏。誠然矣。上曰。鑄錢事旣已完定。物力今筵稟處。可也。樂性曰。鑄錢旣已完定。本錢不可不及今區劃。取考癸巳前例。則本錢以三十三萬兩磨鍊矣。今亦依此數區劃。何如。上曰。卿等之意。何如。致仁曰。自前鑄錢。害多而效小。固難輕易擧行。而然旣鑄之後。必須盡具容入排日督成。無少間斷。然後庶可少弊。且不顧其弊。爲此者。爲經費也。爲錢荒也。不可不一時優鑄。俾除數數開鑄之擧矣。命善曰。臣亦本以不鑄爲便。而今則勢難但已。比癸巳倍鑄。一以除數鑄之弊。一以開流泉之路。似好矣。上曰。戶判與有司堂上。各陳所見。㻐曰。鑄錢。弊多利小。而臺臣之疏。盛陳民怨。故臣則自初下詢之時。旣以設鑄難便之意。有所仰對。今無別般可達之辭矣。有隣曰。鑄旣有弊。不宜數數。且今開鑄。欲救錢荒。則比前優鑄。然後庶幾責效。而但較量京外。錢儲則本錢區處。勢難辦出。是最可悶矣。時俊曰。不鑄則已。旣鑄之後。似不可不優鑄。以除數數開鑄之弊。而旣有言端。故敢此畢達矣。大抵鑄錢。非爲取利也。只爲泉貨之流通。則不計贏餘之多小。然後盜鑄挾鑄之奸。不期祛而自祛。且錢體。必務敦厚。雜鐵切勿相糅。庶可爲久遠流行之道矣。上曰。以六十七萬兩零。磨鍊。可也。樂性曰。數爻旣已停當。區劃衙門以草記仰達。何如。上曰。依爲之。出擧條樂性曰。鑄錢。雖令戶曹主管。而軍門中。不可無同爲擧行之人。訓鍊大將具善復。鑄錢堂上一體差下。何如。上曰。依爲之。出擧條㻐曰。臣之所奏。非欲避免。頃日筵中。旣已仰奏。而銅價比前太多。物貨若是騰湧。今雖設鑄。必也有害而無利矣。上曰。利之一字。不必用於今日朝廷設鑄。而雖曰無益。今已完定。不可中廢也。樂性曰。此京畿監司徐有防狀啓也。以爲今年穡事。災損雖有淺深。成就別無彼此。故不爲分等。而第濱海醎鹵之處。奉天沙石之土。或有全無耕穫者。或有量後仍陳者。而至於流來舊頉之指徵無處者。每就災結磨勘。而地部元無災名之頉下者。實災一千八百七十七結。特許劃下。俾均惠澤之地。黍粟失稔之狀。餉還轉輸之弊。條列于左。竝請令廟堂稟處。其一。峽農專務黍粟。而今年失稔。無異於災歲。永平朔寧及長湍近峽十面。以相當穀。限折半代捧。待明秋還作本色事也。其一。大興山城所受軍餉。最爲湍民之弊。姑爲捧留本邑。待明秋還納本所事也。其一。江都米癸卯設賑時。南陽六邑之移轉者。爲二千一百石。姑爲捧留本邑。待明秋準納本所事也。其一。推奴徵債。限明秋防塞事也。今年畿農。雖曰登稔。間不無被災之處。則如干災頉。勢所必有。災結所請。無甚過濫。依此許劃。以爲從實均債之地。永平等三邑代穀事折半之請。稍過分數。限三分一。許令代捧。待明秋還作本色。大興城餉及江都移轉米之捧留本邑事。餉穀雖重。民力宜念。竝爲許施。使之待明秋還納本所。推奴徵債防塞事。亦爲依狀請施行之意。分付。何如。上曰。依爲之。代穀事。聞于幾伯。民情亦可推知。三邑代穀。依狀請。以折半許施。可也。出擧條有隣曰。王大妃殿進御人蔘正末。何以爲之耶。上曰。粟米飮煎入。仍命退。諸臣以次退出。
정조 9년
乙巳十月初七日午時。上御重熙堂。左承旨入侍時。行左承旨朴祐源。假注書朴蓍壽。記事官金鳳顯李崑秀。以次進伏訖。以慶尙監司鄭昌順分等狀啓。上命書傳敎曰。狀請之精約。實爲諸道之最。四十餘結俵災。比庚戌減半。比己亥猶且不及。以本道幅員之多。加之沿峽蟲水爲災。大體農形。損於昨年。則惟此所請。決知其十分稱當。何必回啓。依狀請施行。代捧及捧留事。附陳徵債防塞事。諸道皆已許施。竝依狀請施行事。回諭。又命書傳敎曰。政官牌招開政。守令有闕及滿瓜之代。今日政差出。俄聞吏判言。樂安亦在瓜遞中云。移換纔踰數朔。考績亦未一經。迎送之際。徒貽民弊。且與生手有異。似此弊邑。宜責久任。樂安郡守。蘇弊間。姑勿出代。又命書榻敎曰。王大妃殿進御人蔘正末停止。一錢五分重人蔘粟米飮。依前方。自明日一貼式煎入。仍命退。承史以次退出。
정조 9년
乙巳十月初七日申時。上御誠正閣。補土堂上入侍時。右副承旨李祖源。同副承旨李泰永。補土堂上具善復李文源。假注書朴蓍壽。記事官金鳳顯李崑秀。以次進伏訖。上曰。圖刑入之。文源跪進。上曰。役處。何如。文源曰。頗多矣。自山脊間間徵汰。至於山下則潰缺處。廣幾爲數尺。長爲一百十步。其下又有大鑿處。長爲百四十五步。廣爲十四步。深則或丈餘。或二丈矣。上曰。地師具聖元。亦爲待令乎。善復曰。待令矣。上曰。使之入來。聖元承命進伏。上曰。所見。何如。聖元曰。不可不補土矣。上謂善復曰。石子輸運。何以爲之耶。自今次次運置。亦無妨也。善復曰。補土。當待來春。而運石。不可不預先擧行。未寒之前。收聚雜石。且送每津津船各一隻。使本州牧使主管。以勤幹將校健實沙格。給料定送。多數運石。下置江邊。而自京亦送運沙車。以爲輸入役所近地。事甚便好。敢此仰達矣。上曰。依爲之。今聞卿等言。役處之如是浩大。未曾意到。一時遲滯。極甚悚然。石子則自不多日內運置。地方官因定差使員。使之竭誠奉行。運置形止。隨卽枚報巡營。自巡營一一狀聞。補土役事。待解凍卽當爲之。所入物力。令廟堂區劃草記。卿等仍定。補土堂上預爲留意。期於完築。可也。出擧條文源曰。臣以永陵碑石事。有仰達者矣。昨聞刻手言。若仍舊碑刻用之。則前面勢將磨用而籠臺則必有磨隙。臣意以爲。碑石之入於籠臺處。不必盡磨。只磨籠臺上出見前面。入刻。則好矣。而然似涉苟且。未知何以則爲好矣。上曰。卿意似無妨。上命日官池日彬。使之待令。善復曰。臣於國事。不避水火。而今有鑄錢堂上差下之命矣。臣曾以鑄錢事。幾至死境。而僅保賤命矣。而今切難更當此任。伏乞體量矣。上曰。此則無乃過乎。今來不必引義矣。善復曰。鑄錢時。必以軍門大將差下堂上之意。欲以軍兵中匠手入鑄之故耳。今戶判則軍門匠手。決不許入云。若此則爲其兵者。豈無稱冤之端乎。上曰。匠手則一也。不必拒之也。善復曰。以臣情地。實難擔當矣。上曰。大臣旣已稟處。不必多言。善復曰。左相之以臣仰奏。想必未料而然矣。俄於賓廳相見。而左相言內。前云忘却前事。而有所仰稟。自上必有下諒之道云矣。上曰。此則不然。旣已稟處。又何有下諒之事乎。善復曰。臣與左相同年矣。俄者果以戱言相笑。而同甲之相恃。異於他人。諺所謂死後必捉去爲言矣。上曰。筵席間。不必以此等語。爲說也。仍命退。諸臣以次退出。
정조 9년
乙巳十月初七日初更。上御重熙堂。左承旨入侍時。行左承旨朴祐源。假注書李敬五。記事官金鳳顯李崑秀。以次進伏訖。上命書右副承旨李祖源疏批。又命書傳敎曰。右副承旨批下。牌招入直。仍命退。承史以次退出。
정조 9년
行都承旨沈豐之坐。行左承旨朴祐源坐。行右承旨趙時偉坐直。左副承旨李祖承坐直。右副承旨李祖源式暇。同副承旨李泰永坐。注書金孝建病一員未差。假注書朴蓍壽仕李敬五仕直。事變假注書金洛一仕。
정조 9년
以香室受押單子。傳于李祖承曰。親押。
정조 9년
沈豐之啓曰。卒判府事李徽之。成服日。遣近侍致弔致祭事。命下矣。何承旨進去乎。敢稟。傳曰。同副承旨進去。
정조 9년
以吏曹參議金宇鎭牌不進罷職傳旨。傳于沈豐之曰。只推。
정조 9년
傳于趙時偉曰。明日弘陵碑文御筆陪進。以原任直閣徐龍輔進去。仍詣陵所。奉審以來。更思本陵陵役達城本房人。豈可不參。本陵令。以府院君直派中在職者。口傳相換。使之待明朝肅謝進去。
정조 9년
吏曹口傳政事。弘陵令閔。典簿徐有豐相換。
정조 9년
沈豐之。以禮曹言啓曰。敬陵弘陵來龍補土。明陵階砌石修補擇日。更令日官推擇。則今十月初十日辰時爲吉云。以此日時擧行。而三陵告由祭。同日曉頭設行之意。知委。何如。傳曰。允。
정조 9년
沈豐之。以禮曹言啓曰。今十月初四日親押入侍時。戶曹判書趙㻐所啓。永禧殿雨漏處。移還安當行與否。頃有所下詢。而事體至重。臣不敢指一仰對矣。殿內及楹外。不無輕重之別。當行而不行。與不當行而行。俱甚不安。似當有一番定式。下詢大臣處之。何如。上曰。出擧條。遣禮官問議于時原任大臣及在外知禮之臣。可也事。命下矣。發遣本曹郞廳。問議于時原任大臣及在外知禮之臣。則議政府左議政臣洪樂性。以爲永禧殿修改時移安當否事。事係莫重。如臣愚昧。不敢臆對。第伏念本殿事體。與太廟無異。而太廟則無論楹內楹外。修改時一體移安云。此等禮節。亦似不宜異同。博詢裁處焉云。領中樞府事臣金尙喆。病不獻議。領敦寧府事臣鄭存謙。以爲至敬至重之地。因楹外雨漏處之暫時修改。移還安之擧。誠爲重難。先正臣李珥之論移安還安之節。有曰。廟中改排器物鋪陳暫修雨漏處。而不動祠版之事。則告祭。用望參之儀云。此論士庶家禮也。至於王朝典禮。事體至重。而無可以考据傍照者。太廟事例。亦無楹內外之別。恐不宜異同。以臣謏淺之見。不敢臆對。伏惟上裁云。行判中樞府事臣徐命善。以爲雨漏處修改時移安之節。自是典禮。似不可以楹內外。有所區別。而第伏念役處在於楹內。則勢將升屋而始事。不得不移安後行之。若於楹外近簷處。有一時修改者。則接置長梯。可以自下容手。此與升屋有異。而輒行移安。還涉重難。此所以有楹內外區別之議也。問太廟事例。亦果如此云。惟看役處大小楹外淺深。臨時稟定而處之。恐爲得宜。伏惟上裁云。行判中樞府事臣李福源。以爲至敬至重之地。雖微文漫節。苟無端的援據。有難遽議變改。修改時勿論楹內外。皆有移還安之擧。不但本殿爲然。太廟舊例亦然。揆以尙靜之義。極知移奉之爲未安。而自古及今。未之或改。無或以不移奉之未安。有大於移奉之未安耶。且以雨漏一節言之。漏處雖在此。所漏之因。或在於彼。自外觀之。楹之內外。未易分別。修改時。若不能盡意容手。則未久又易生頉。此亦不可不慮。伏惟上裁云。行判中樞府事臣金熤。以爲眞殿肅嚴之地。因楹外有事。至於御眞移安。誠甚未安。今此收議之命。實出於必愼必敬之聖念。第伏聞太廟修改時。勿論楹內楹外。皆於移奉後始事。是豈以未移奉之前。升屋始事。尤萬萬未安耶。廟殿之事。至嚴至重。若無禮說之可以爲據。則惟將以典例而照以爲證。太廟眞殿。其例似無異同。以臣矇識。不敢臆見仰對。伏惟上裁云。贊善臣金履安。以爲臣於病伏垂死之中。禮官遠臨。猥以永禧殿修改後移還安當否。承命俯詢。臣學術寡陋。尤矇禮說。何敢僭有論說於至重之儀章。而況臣所被榮選。揆分不稱。前後恩除。一未嘗趨承。則只依舊一蔭吏而已。以蔭吏之賤。而妄冒儒臣之遇。尤非私義之所敢出。左右思量。竟無由開喙仰對。只自惶恐俟誅而已云。前持平臣閔彝顯。以爲臣跡賤學蔑。其於朝家典禮。講之無素。則特詢之下。不敢冒昧仰對。致使王人虛辱。不勝惶恐俟罪云。諮議臣曺霖。以爲蟣蝨賤臣。荐叨恩命。方在惶蹙俟罪之中。不意禮官來臨。以永禧殿修改時移安祭設行當否。有所俯詢。聞命驚隕。不勝震悸。臣之前後蒙恩。無非匪分。瀝血陳誠。不敢承當。則朝家有事。何敢輒預末議。以犯分義。臣竊伏念。禮有有事則告之文。似有祭告之節。亦似無楹外之別。而國家典禮。旣重且大。以臣之垂死賤庸。神識昏昧。不敢有所論列。重陷僭越之誅。虛辱朝廷詢蕘之意。惶恐戰掉。不知所對云。時原任大臣及在外知禮之臣之意如此。伏惟上裁。何如。傳曰。簷頭修改。自可設梯。楹內外則皆須升屋。然後可以整葺。今番收議之命。蓋出於難愼之意。觀此大臣儒臣之獻議。大體別無參差。依前規例。升屋修改則移安一節。磨鍊。可也。
정조 9년
乙巳十月初八日巳時。上御重熙堂。右承旨入侍時。右承旨李祖承。假注書朴蓍壽。記注官金健修。記事官李崑秀。以次進伏訖。上命書傳敎曰。弘陵獻官。以禮曹參判爲之。又命書榻敎曰。新除授承旨。牌招察任。仍命退。承史以次退出。
정조 9년
乙巳十月初八日午時。上御重熙堂。左承旨入侍時。行左承旨朴祐源。假注書李敬五。記注官金健修。記事官李崑秀。以次進伏訖。上命讀公事。祐源讀奏訖。上曰。鑄錢處所。定於何處。而員役工匠已盡分排與否。問于戶曹。知入。可也。仍命退。承史以次退出。
정조 9년
行都承旨沈豐之齋宿。行左承旨朴祐源齋宿。行右承旨趙時偉齋宿。左副承旨李祖承齋直。右副承旨李祖源齋直。同副承旨未差。注書金孝建齋宿一員未差。假注書李敬五齋直。事變假注書金洛一仕。
정조 9년
沈豐之啓曰。明日。大駕詣永禧殿。入齋室後。王大妃殿惠慶宮問安。何承旨進去乎。敢稟。傳曰。右副承旨進去。
정조 9년
沈豐之啓曰。禁衛營將官來言。今日。本營軍兵。日次私習云矣。敢啓。傳曰。待快晴爲之。
정조 9년
沈豐之啓曰。御營廳將官來言。今日。本廳軍兵。日次私習云矣。敢啓。傳曰。待快晴爲之。
정조 9년
沈豐之啓曰。今日齋宿。承旨不可不備員。而同副承旨李泰永。以致祭事。纔已出去矣。合有變通之道。何以爲之。敢稟。傳曰。許遞。前望單子入之。
정조 9년
李祖源啓曰。明日動駕時。兩司侍臣。不可不備員。而諫院無進參之員。除在外未署經外。未肅拜人員。竝卽牌招。以爲淸齋進參之地。何如。傳曰。允。
정조 9년
傳于李祖源曰。禮戶判來待。
정조 9년
沈豐之啓曰。訓鍊大將具善復。以敬陵弘陵補土事。今方出去矣。所佩命召。來請還納。何以爲之。敢稟。傳曰。仍佩往來。
정조 9년
趙時偉啓曰。訓鍊大將具善復。所授命召仍佩往來事。命下矣。將兵之任。不可無一刻摠察之人。何以爲之。敢稟。傳曰。依前爲之。
정조 9년
趙時偉啓曰。訓鍊大將兼察依前爲之事。命下矣。在外如此之時。有都提調命招之例。有從事官發牌聽傳敎之規。今番則何以爲之。敢稟。傳曰。從事官發牌聽傳敎。
정조 9년
趙時偉啓曰。明日動駕時。訓局軍兵。以御將代領事。兵曹草記批下矣。御營大將李柱國。卽爲牌招。以爲聽傳敎之地。何如。傳曰。允。
정조 9년
趙時偉啓曰。明日動駕時。摠戎使率禁御兩營軍兵留陣事。兵曹草記批下矣。摠戎使金思穆。卽爲牌招。以爲聽傳敎之地。何如。傳曰。允。
정조 9년
傳于李祖源曰。左承旨與奉審閣臣入侍。
정조 9년
傳于沈豐之曰。發遣吏郞。諸執事。淸齋與否。摘奸以來。
정조 9년
沈豐之。以都摠府言啓曰。今日入直內三廳武兼禁軍及軍兵等。當爲中日習射。而永禧殿親行還安祭齋戒相値。不得爲之之意。敢啓。傳曰。知道。
정조 9년
李祖源。以敬陵弘陵補土所堂上意啓曰。臣等今日辰時。敬奉御製御筆碑文。酉時權安于本陵齋室之意。敢啓。傳曰。知道。
정조 9년
趙時偉。以訓鍊都監言啓曰。今十月初十日永禧殿擧動時。三營入直馬軍騎士。各留五名。出付留陣營事。自兵曹節目。啓下矣。南營馬兵五十名。除其營直五名。餘皆待標信除出。將官率領。出付留陣營。而還宮後。還爲入直之意。敢啓。傳曰。知道。
정조 9년
趙時偉。以御營廳言啓曰。今十月初十日永禧殿擧動時。依兵曹節目。出番鄕軍二哨及東營入直騎士二十五人內。除營直五人。實二十人。各該將官。領赴于摠戎廳留陣。而入直騎士則待標信出用。還宮後。還入直所之意。敢啓。傳曰。知道。
정조 9년
乙巳十月初九日辰時。上御誠正閣。右承旨與陪進閣臣入侍時。行右承旨趙時偉。假注書李敬五。記注官金健修。記事官李崑秀。二直提學朴祐源。檢校直閣李秉模徐龍輔。以次進伏訖。上曰。禮房承旨來待閣臣補土堂上。率殿監日官入侍。出榻敎右副承旨李祖源。二提學吳載純。檢校提學徐浩修。補土堂上具善復李文源。殿監朴壽崙。日官池日賓。承命進伏。上命禮戶判入侍。又命檢書官寫字官召入。賤臣承命出。與禮曹判書金履素。戶曹判書趙㻐。檢書官朴齊家。寫字官洪慶運安福臣。偕入進伏。上命下弘陵碑文御筆。使閣臣與檢書官寫字官等。校正補畫。又命戶曹郞廳與匠手。待令于閤外。又命禮戶判進前。敎曰。見今雨意。尙未快霽。蓋瓦沾濕。亦似易傷。明日永禧殿修改之役。恐難爲之。未知何以則爲好。問于日官。差退數日。更爲卜吉。好矣。履素曰。臣等自外。已爲爛熳商諒。而明日以後則十八日爲吉。其間則無吉日云矣。上謂日賓曰。明日果不雨乎。日賓曰。似不雨矣。上曰。日賓之擇日。自前屢驗。誠不偶然矣。修掃排設等節。已盡擧行。而祭物亦已陪進乎。壽崙奏曰。修掃排設。姑未及擧行。而祭物則昨已陪進。幾盡熟設矣。上曰。今已傳香。或因事故。差退數日。則猶或可也。至於十八日。則爲日稍久。豈不悚悶乎。已奉之香。勢難還奉。到今儀文爲重。工役較輕。樑上塗灰則待晴退行。明日則只行改瓦之役。似好。卿等之意。何如。㻐等曰。今雖開霽。濕瓦猶患有踐踏致傷之慮。而見今雨勢。尙無霽意。今若草草完役。又復有頉。則移還安之擧。事面重大。伏未知何以則爲好。而第伏念雖已傳香。與行祭前後。煞有間焉。第觀今夜。雨若不止。則恐難擧行矣。上曰。事係重大。訓將禮參。亦陳所見。可也。善復等曰。雖已傳香。與行祭之後有間。姑觀日勢。追後修改。亦未爲不可矣。上曰。承旨亦陳所見。可也。時偉等曰。告由前後。設或有間。而今已傳香。事係至重。未知何以則爲好矣。上曰。在昔先朝。雖尋常動駕。未嘗退行。今若拘於前頭之有頉。還奉香祝。極甚未安。獻官之近八日省記留待。亦不成說。以明日修改爲定。而姑觀今夜日氣。更當下敎矣。命禮戶判先退。又謂善復等曰。卿等。今日出往陵所。始北㓒之役。好矣。文源曰。始役之際。自多擧行之節。明當始役。恐似差晩矣。秉模等。較正碑文進前。御覽訖。敎曰。卿等卽爲奉往印出時。粧簇子以進。可也。文源曰。簇子粧纊。自陵所擧行乎。自政院爲之乎。上曰。此則考前例爲之。復命曰。持入。而六件內一件。奉安于奉謨堂。餘五件。內入。好矣。命補土堂上陪進閣臣先退。命入移還安祭報府。賤臣承命奉入。上命祖源讀奏訖。命書傳敎曰。明日出宮門路。以貳極門爲之。仍命退。承史以次退出。
정조 9년
乙巳十月初九日巳時。上御重熙堂。左副承旨入侍時。左副承旨李祖承。假注書李敬五。記事官李崑秀尹行任。以次進伏訖。上曰。御製碑文有添書字。奉往之行。姑爲留待。畿營事。分付檢書官一人。使之待令。賤臣承命出傳。與朴齊家。偕入進伏。上書下二字。命齊家奉往塡書以來。齊家承命而出。上命書傳敎曰。弘陵獻官。以禮曹參判爲之。仍命退。承史以次退出。
정조 9년
乙巳十月初九日酉時。上御重熙堂。左承旨入侍時。行左承旨朴祐源。假注書李敬五。記事官李崑秀尹行任。以次進伏訖。上曰。明日永禧殿移還安時。侍衛忠贊衛。使之沐浴瀚衣。各別致潔事。分付兵曹。忠義輩亦爲一體致潔之意。發牌勳都申飭。賤臣承命出傳。還入進伏。命奉審閣臣入侍。賤臣承命出。與檢校直閣徐龍輔。偕入進伏。上曰。奉審無頉乎。龍輔曰。臣承命馳詣弘陵。奉審陵上殿內無頉。摘奸諸執事進排官。亦皆無頉矣。上曰。碑石北㓒。已始之乎。龍輔曰。今日日勢已暮。明當始役云矣。仍命退。諸臣以次退出。
정조 9년
行都承旨沈豐之坐。行左承旨朴祐源坐。行右承旨趙時偉坐直。左副承旨李祖承坐。右副承旨權以綱坐。同副承旨李祖源坐直。注書金孝建仕一員未差。假注書李敬五仕直。事變假注書金洛一仕。
정조 9년
李祖源啓曰。明日常參經筵。取稟。傳曰。停。
정조 9년
大駕詣永禧殿。入齋室後。王世子遣宮官口傳問安。答曰。知道。
정조 9년
李祖源啓曰。薦新事體。何等重大。而咸鏡監司李𡊠闕封狀啓中。只稱惶恐。不言待罪。揆以事體。誠極未安。原狀本雖已捧入。而不可無警。推考。何如。傳曰。道各異例之致。今番則勿推。此後依他道例措語事。分付。可也。
정조 9년
承旨前望單子入之。柳綱落點。
정조 9년
以十一日專經文臣殿講。取稟。傳于李祖源曰。以十八日與武講。同爲擧行。
정조 9년
以十六日日次儒生殿講。取稟。傳于李祖源曰。庭試初試相値。以十三日爲之。
정조 9년
承旨前望單子入之。權以綱落點。
정조 9년
以承旨房望。傳于趙時偉曰。仍。
정조 9년
以尹說囚單子。傳于李祖源曰。分揀放送。
정조 9년
以慶尙監司啓本罪人李春英到配事。傳于李祖源曰。今番特爲參酌放送。
정조 9년
傳于趙時偉曰。軍士房承旨與有司堂上入侍。
정조 9년
傳于趙時偉曰。自昨年冊禮擇日。效勞甚多。術業之精詳。實爲近來日官之最。擇日官池日賓。監牧官善地待窠調用。如有準瓜之代。今日政擬入事。分付。
정조 9년
有政。吏批。判書趙時俊進。參判未差。參議金宇鎭牌不進。行都承旨沈豐之進。以李弘源爲中部都事。林濟遠爲楚山府使。
정조 9년
兵批。判書徐有隣進。參判申大升。參議李夔病。參知李家煥入直進。行右承旨趙時偉進。以李度默爲副摠管。田義顯爲訓鍊主簿。副護軍韓命祥林永老李尙謙。副司直林濟遠李泰永。
정조 9년
傳于趙時偉曰。次對。明日早食後來會。
정조 9년
趙時偉啓曰。明日次對。兩司無進參之員。除在外未署經外。未肅拜呈告人員。竝待開門牌招。何如。傳曰。允。
정조 9년
以洪忠監司分等狀啓。傳于趙時偉曰。草記稟處。
정조 9년
以平安監司狀啓鄭憲擊錚內辭緣査實事。傳于趙時偉曰。近來民習。雖曰頑悍。觀此査啓。鄭憲所爲。萬萬駭痛。令道臣除尋常。各別嚴勘。以懲日後。此査事勿施事。分付。
정조 9년
以京畿監司啓本尹行翰妻塚掘移事。傳于趙時偉曰。昨秋因特敎。使之刻期掘移。則今至八朔。遷就拒逆。況於査事。不卽來現。至有此遲滯之擧。由前由後。渠之所爲。萬萬駭痛。彼隻亦云。班族强弱。雖無可論。渠若嚴畏朝令。焉敢放恣至此。卿之跋辭。失之太恕。尹行翰分付山在官。嚴杖定配。偸葬山地。斯速掘移事。回諭。
정조 9년
以京畿監司狀啓罪人李松年捉得事。傳于趙時偉曰。經歲譏捕。不得推尋。地方官及五營將。俱已勘罷。而渠能捉得。事雖適然。行止殊常之人。悉心査究。不可無別般激勸之道。豐德府使李星會。階梯職待窠。陞擬土校。依例加資。逃躱罪人李松年。嚴飭地方官。各別牢囚。待日次除尋常嚴刑。期於取服事。分付。
정조 9년
李祖源。以敬陵弘陵補土所堂上意啓曰。兩陵來龍補土。明陵階砌修改。弘陵碑石入刻。今日辰時始役之意。敢啓。傳曰。知道。
정조 9년
李祖源。以禮曹言啓曰。卽接四館所牒報。則甲辰十二月初九日柑製入格進士洪樂貞。乙巳正月初九日春到記入格幼學方在岳。生員張至冕。同年八月初二日秋到記入格進士金復仁。幼學張相吾。同年九月初九日九日製入格幼學尹永僖權泓。直赴殿試。甲辰九月二十日九日製入格幼學兪聃柱。生員李在治。同年十二月初九日柑製入格生員呂駿永。幼學沈鎜。同年同月十五日日次殿講入格幼學李運恒。進士李基慶。乙巳正月初六日人日製入格生員洪祜淵。同年同月初九日春到記入格生員柳焯。同年三月初九日三日製入格幼學權一惺。同年六月十六日日次殿講入格幼學李致浩。同年同月二十三日北道儒生應製入格進士魏光犨。同年七月初八日七夕製入格生員李光烈。同年八月初二日秋到記入格進士權熻。同年同月二十一日應製入格進士鄭遂龜。同年九月初九日九日製入格幼學李羲甲申滾。直赴會試。甲辰十二月初九日柑製入格進士宋鈺。生員崔炤洪大應。同年同月十五日日次殿講入格進士柳師謨。生員權捘。乙巳三月初九日三日製入格生員鄭持容。同年七月初八日七夕製入格進士盧。同年九月初九日九日製入格幼學南惠寬李溶。生員尹光顔李玄默。幼學李光延。進士洪樂安。幼學趙雲繪李舒。進士李明復。生員金鎰。進士黃勉繪李英圭。生員南象一。進士李濟先。幼學閔榮元李志泰金處洪李載完給二分。乙巳正月初六日人日製入格進士柳光鎭柳譚李羲觀。同年同月初九日春到記入格進士趙重鎭。同年三月初九日三日製入格進士李默辛耆寧。生員李龍舒。幼學兪漢定朴師瞻徐漌修李順翼洪醇浩朴昌彦安聖欽給一分事。命下。而依例分等許赴事。報來矣。進士洪樂貞等七人。許赴於庭試殿試。幼學兪聃柱等十六人。今番殿試。旣兼會試。依例許赴。給二分。進士宋鈺等二十五人。給一分。進士柳光鎭等十四人。許赴於庭試初試較藝等第之意。分付。何如。傳曰。允。
정조 9년
趙時偉。以備邊司言啓曰。洪忠監司李得臣災實分等狀啓草記稟處事。命下矣。取見其狀本。則永春等十一邑。置之之次。靑山等四十三邑。置之稍實。仍以爲今年穡事。名實判異。大違初料。近浦低下之地。多有墊沒之害。依山磽确之處。酷被枯損之災。而地部旣無災結區劃者。災結五千七百五十結。特許劃給。而後錄條件。竝請令廟堂。稟旨分付矣。其一。牙山貢津倉所屬七邑田稅大同同爲裝發事。有所節目。而連以民力之未蘇。不得擧行。則今年民情。比昨年殆有甚焉。有難一時竝督於歲初。特許依前擧行。再明年爲始。依惠廳關擧行事也。其一。推奴徵債限明秋防塞事也。分等依狀請施行。今年湖農。比昨年別無加損。而狀本災結之加於昨年者。至於近千結之多。道臣所請。殊欠精約。就其中限四千八百結。特爲許劃。以爲綽略分俵之地。貢津倉所屬七邑田稅大同之一時竝督。揆以民情。在所當念。許令依狀請擧行。而此係是啓下節目。有不可每每請退。再明年則必依惠廳關。申飭擧行。俾無一向延拖之弊。推奴徵債防塞事。亦依狀請施行之意。分付。何如。傳曰。允。今年湖農。遜於昨年。俵災亦宜有加無減。準五千數許劃。可也。
정조 9년
禮曹啓目。粘忠州黃女貞烈。依全義徐女例擧行。恐合事宜是白乎矣。事係恩典。上裁。何如。判付啓。全義徐女。旣施棹楔之典。忠州黃女。亦豈異同。一依徐女例旌閭之意。分付。
정조 9년
刑曹啓目黃海監司嚴思晩。旣已遲晩。所當照律施行是白乎矣。係是二品。臣曹不敢擅便。上裁。何如。判付啓。許多做錯。無非生疎所致。觀此緘答。益知出於無情。方面體重。不但遞易可悶。始雖迷闇。久當純熟。該監司嚴思晩。照律分揀。姑先越捧七等。使之隨處殫竭。以掩前愆事。自卿曹嚴飭分付爲良如敎。
정조 9년
刑曹啓目。李邦喆如有造言構誣事理稍重者。不可不嚴勘。崔興大段。歌詞訾辱之事。不過營邑間呈治者。則肆然登聞。已極猥屑。竝令道臣懲礪之意。分付。何如。判付啓。李邦喆之鍤破朽棺。無異露屍。做播歌曲。甚於伐喪。下手則至慘毒。用意則至巧惡。渠之倖免當律。已失於太寬。此事登徹之後。不可以已經刑配。置諸勿論之科。邦喆身嚴刑一次。勿限年遠配。以懲土豪武斷之習。崔興大原情中步數人名之差殊。不必深罪。分揀放送事。分付爲良如敎。
정조 9년
左議政洪樂性箚曰。伏以。誠孝仰格於陟降。陰雨快霽。聖慕米篤於羹墻。殿役順成。日吉辰良。玉體萬安。欽頌歡忭。大小惟均。噫嘻。天下之變怪。誠無所不有。至于今朝夏賊傔人之妻。擊錚而極矣。今日之紀綱。雖云解紐。隄防雖云隳壞。如有一半分餘地。則天下寧有是耶。臣誠冥頑。忍見昨秋。又忍見今春。每一思惟。直欲溘然。而此賊傔屬。見囚捕廳。臺啓方張。鉤覈有路。則此漢家人。焉敢肆然擊錚於淸蹕之路哉。嗚呼。适例旣不擧行。奴傔又不盤詰。懲討失之太寬。亂逆無所知畏。天理民彝。去益斁絶。夏賊傔屬。生心天聽。如此不已。又不知何樣變怪。出於何處。亦豈不大可懼哉。伏乞聖明。淵然深思。廓揮乾斷。亟從三司英恭兩賊之啓。斷行适例。少洩輿憤。嚴鞫英恒及奴傔。期於得情。仍命該曹。嚴訊厥女。絶島爲婢。以爲杜本折萌。昭揭處分。使亂孽逆種。絶其覦覬。知所懲畏焉。伏念。臣聾瞽於世久矣。且筵話嚴祕。漠然未聞。今日陪班。始聞向日訓鍊大將具善復筵奏之大槪。侵侮臣身。無所不至。此實臣僝劣疲軟。冒居匪據。自取其辱。貽羞朝廷。聞來靦然。不覺顔騂。然善復云云之說。極其駭悖。酬酢之虛實。臣何欲呶呶辨破。而第筵體。至爲尊嚴。設令眞有好說話。屋下私談。不宜煩達。而今乃稱以與臣酬酢。駭忘之言。詆辱之語。隨口衝舌。橫說豎說。微臣之羞恥。言語之眞僞。姑捨勿論。朝體之不嚴。臣分之無憚。大關後弊。不可仍置。臣謂訓鍊大將具善復。亟施譴削之典。而緣臣無狀。不能憚壓百僚振擧朝綱。至使悖慢之說。煩騰於宸聽。敬謹之禮。墜損於筵席。自顧慙悚。不知攸措。伏願亟命退斥臣身。以爲不職取侮者之戒焉。取進止。答曰。省箚具悉卿懇。厥女訊配事依施。諸啓之不從。予意業已悉諭。訓將譴削事。訓將如是其聲罪。卿又如是引咎。此而不思從施。殊乖敬大臣之意。施以不敍之典。伊日筵奏。固忘耳。卿何曰慙悚。卿須安心勿辭。卽起視事。仍傳曰。此批答。遣史官傳諭于左議政。
정조 9년
永禧殿還安祭親行祭報府。贊禮禮曹判書金履素。典祀官奉常正朴宗卨。殿司令李英遠。執禮弼善趙弘鎭。第一室執尊司僕正曺允大。大祝校理趙濟魯。第二室執尊校理鄭萬始。大祝吏曹佐郞申耆。第三室執尊修撰姜。大祝副應敎李敬一。第四室執尊副司果李太亨。大祝待敎尹行任。第五室執尊副司果李翼鎭。大祝檢敎待敎李崑秀。盥洗位兵曹佐郞李亨達。禮曹佐郞朴柱遇。爵洗位兵曹佐郞李東植。宗簿主簿崔逵翰。贊者引儀崔慶鎭慶明運。謁者兼引儀沈選之南松耉。贊引假引儀鄭桓吳世忠。祭監監察柳頤玄黃基玉。
정조 9년
乙巳十月初十日卯時。上詣永禧殿。親祭入侍時。行都承旨沈豐之。行左承旨朴祐源。行右承旨趙時偉。左副承旨李祖承。右副承旨李祖源。記事官金孝建。假注書李敬五。記事官金鳳顯李崑秀。二提學吳載純。檢校提學徐浩修。檢校直閣徐鼎修。待敎尹行任。以次侍立。閤外宗親文武百官。各服其服。就敦化門外侍立位。上具遠遊冠絳紗袍。乘輿出貳極門至仁政門外降輿。執圭乘輦。至敦化門外。百官祗迎。以次侍衛。駕至廣通橋。命軍士房承旨入侍。時偉進前。上曰。夏賊傔人之妻。爲其夫囚禁。咫尺駕前。至有擊錚之擧。隄防之解弛。到此無可言。秋曹郞廳發牌。待還宮。卽爲捧供以聞事。嚴飭。可也。又下敎曰。在外承旨許遞。前望單子入之。待下批牌招。又下敎曰。承旨前望。以權以綱出牌事。分付。仍進發。至銅峴前路。命軍士房承旨進前。敎曰。動駕時淸道禁雜。雖係朝令。至於貼板門楣。古無其法。當該南部官員發牌。査問其委折。可也。仍進詣永禧殿至紅箭門外降輦。釋圭乘輿以入。至降輿降輿。入齋殿。望殿禮時至。上改具冕服。執圭詣版位。行四拜禮。入自東門。陞詣第一室奉審。次詣各室奉審。如上儀訖。命時原任大臣入侍。賤臣承命出。與領敦寧鄭存謙。判府事徐命善。左議政洪樂性。判府事李福源。判府事金熤。偕入進前。上曰。今將移安于後殿。卿等率各室大祝。分詣陪進。可也。乃命鄭存謙徐浩修趙濟魯詣第一室。徐命善沈豐之申耆詣第二室。洪樂性趙時偉李敬一詣第三室。李福源李祖源尹行任詣第四室。金熤朴祐源李崑秀詣第五室。存謙等承命。分詣執事。上親自奉安于櫃內。分命忠義。排立儀仗訖。詣祗迎位西向立。存謙等各捧影幀櫃。由正門出。至後殿。上鞠躬。過則平身。仍隨詣殿內奉安訖。命各室大祝。侍立殿門外。還入齋殿。改具遠遊冠絳紗袍。詣後殿月臺。命戶工判入侍。戶曹判書趙㻐。工曹判書金華鎭。承命進前。上曰。屋瓦尙有濕氣云乎。僉對曰。然矣。上曰。樑上塗灰。將不得爲之乎。僉曰。恐難爲之矣。上曰。然則役處無多。申匠手。毋敢草草。前面則工判主管。後面戶判主之。指揮看檢。好矣。次詣前殿。命禮工判入侍。禮曹判書金履素。工曹判書金華鎭。承命進前。命工禮判。率戶曹郞廳計士書吏。修掃殿內屛帳鋪陳。色渝者改爲。否者竝仍舊。第一室第二室日月屛。改以新屛。屛長差短於舊屛。舊屛竝命藏置。待後日修改時。改粧用之。此意使戶曹堂郞知悉。載之謄錄。第三室後壁。有雨漏斑痕。命以白綾花二丈改塗。又命點火于各室。華鎭進前曰。俄於修掃時。仰瞻第一室。板子上覆以油遮日。此蓋慮屋漏直下於正殿。欲使側流于壁間。在昔做事。果爲完備矣。上曰。故事之縝密周詳。類多如此。推此一事。亦可以想得。仍命賤臣。詳載于日記。又命戶判進前。敎曰。役已告完。而果無後頉乎。㻐曰。前面改瓦爲八丈。後面爲九丈。今已告訖。亦皆完固無頉矣。上還入齋殿陞座。香室官捧香祝。以授禮房承旨祖源。傳捧跪進。上親押訖。香室官捧香祝以出。上降座還內。改具冕服。執圭詣祗迎西向立。存謙等分詣後殿。侍衛陪進。還奉于前殿。如移安儀。上祗迎如儀。隨詣殿內。還安于各室。整齊床卓。陳設祭饌訖。降詣版位。行四拜禮。在位百官。皆四拜。上諸盥洗位盥洗。陞自東階。詣第一室神位前。北向跪三上香。執爵獻爵。奠于神位前。大祝跪讀祝文訖。上俯伏興平身出戶。次詣各室。酌獻行禮。如上儀訖。降復位。贊禮啓請四拜。上四拜。少頃。贊禮復啓請四拜。上又行四拜禮。仍詣望燎位。各室大祝隨詣。取祝板瘞於坎。贊禮啓禮畢。上命諸大祝與殿司。撤饌闔戶。申飭整齊。還出東門外。釋圭入齋殿。改具遠遊冠絳紗袍。乘輿以出。命書曰。本殿守僕及宗廟事知守僕。考例施賞。駕前下敎仍進發。至紅箭門外。降輿乘輦。還由敦化門至仁政門外。降輦乘輿。由貳極門還內。諸臣以次退出。
정조 9년
乙巳十月初十日酉時。上御誠正閣。軍士房承旨與有司堂上入侍時。兵曹判書徐有隣。吏曹判書趙時俊。行右承旨趙時偉。假注書李敬五。記事官金鳳顯李崑秀。以次進伏訖。上曰。同副承旨入侍。出榻敎同副承旨李祖源。承命進伏。上曰。洪忠道年分狀備局草記。催促入之。賤臣承命持入。命祖源讀奏。祖源讀訖。上曰。湖中穡事。雖未知果如狀辭。而五千結災。得無太過乎。然若無虛實之相蒙。而終歸於實惠。則誠幸矣。有隣等曰。聖敎誠至當。每患其未必然。而大抵本道穡事。有名無實云矣。上命書草記批旨。又命讀諸公事。書判付訖。命書傳敎曰。未下直守令。皆令明日辭朝。仍命退。諸臣以次退出。
정조 9년
行都承旨沈豐之坐。行左承旨朴祐源坐。行右承旨趙時偉坐。左副承旨徐龍輔坐直。右副承旨未差。同副承旨權以綱坐直。注書金孝建仕一員未差。假注書李敬五仕直。事變假注書金洛一仕。
정조 9년
沈豐之啓曰。右副承旨李祖承。今日不爲仕進。卽爲牌招。何如。傳曰。許遞。前望單子入之。
정조 9년
趙時偉啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
趙時偉啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于沈豐之曰。右副承旨與輪對官入侍。
정조 9년
承旨前望單子入之。徐龍輔朴天行落點。
정조 9년
以右副承旨朴天行牌不進罷職傳旨。傳于沈豐之曰。許遞。前望單子入之。
정조 9년
傳于權以綱曰。訓鍊大將。姑勿出代。
정조 9년
傳于趙時偉曰。訓將出代間。都提調兼察。
정조 9년
趙時偉啓曰。訓鍊大將出代間。都提調兼察事。命下矣。在前如此之時。或有都提調命招之例。或有從事官發牌聽傳敎之規。今番則何以爲之。敢稟。傳曰。從事官發牌聽傳敎。
정조 9년
沈豐之啓曰。儒生殿講十三日爲之事。命下矣。處所以何處爲之乎。敢稟。傳曰。以涵仁亭爲之。
정조 9년
傳于徐龍輔曰。有司堂上入侍。
정조 9년
權以綱。以敬陵弘陵補土所郞廳。以堂上意啓曰。兩陵補土役事。今日當爲畢役。明陵香雲梯五層。東階西階各四層。丁字閣月臺傾圮處。磚石方甎破傷處。今日申時。竝皆畢役。弘陵碑石陰記。付字未乾。自昨日申時。始爲刻役。今日申時至。入刻爲三十二字之意。敢啓。傳曰。知道。
정조 9년
趙時偉。以兵曹言啓曰。去秋三朔能麽兒考講時。訓鍊院主簿李彦敬。武臣兼宣傳官尹相金命珣金魯岳安國衡金貴澤。部將成夏鎭鄭世擎安宅仁李漢瑞等。一次不通。都摠府經歷金養和。訓鍊院判官趙拓壤。主簿韓奎赫。武臣兼宣傳官李漢奎安百漢河明世李昌培李光曄。部將金益喆奉致圭金慶喆。守門將陳邦一張允誠張泰星。戶曹佐郞朴基赫。刑曹正郞金履彬。軍器寺主簿崔鎭一。司宰監主簿朴瓊等。二次不通。武臣兼宣傳官金重栗。四次不通。依定式。一次二次不通人。竝從重推考。四次不通人。越俸一等。何如。傳曰。允。
정조 9년
趙時偉。以兵曹言啓曰。今日。武臣賓廳武經講書日次。而次對相値。不得爲之之意。敢啓。傳曰。知道。
정조 9년
趙時偉。以兵曹言啓曰。羽林衛將李觀賢。慶熙宮衛將呂從周金命淑。俱以身病。呈狀乞遞。輪番之任。不可久曠。竝改差。何如。傳曰。允。
정조 9년
權以綱。以兵曹言啓曰。同知中樞府事徐行德。身病猝重。時月之內。無望供職。呈狀乞遞。西樞雖是閑局。不可一向虛帶。改差。何如。傳曰。允。
정조 9년
徐龍輔。以賑恤廳言啓曰。因掌樂院書啓。前導典樂皷吹工人等。各米二斗式。自惠廳上下事。命下矣。典樂高龍福一人。皷吹羅天奎等九名處。各米二斗式。合一石五斗。依下敎分給之意。敢啓。傳曰。知道。
정조 9년
趙時偉。以禁衛營言啓曰。本營騎士將具世元。身病猝重。勢難察任。改差。何如。傳曰。允。
정조 9년
權以綱。以刑曹言啓曰。今日動駕時。原春道居良人全成運。擊錚於衛外。故取考其原情。則以爲。本邑無防簾之事矣。自丙申創開。連値暴浪。魚鱗未捉。盡力所成之簾。投之海中。而收稅則一也。故民不堪當。四處流散。餘存者不滿百之十數。百人不堪之役。十者何以當之乎。亟令該廳。防簾十四處頉給云矣。近來外邑奸細之輩。輒生非理希覬之心。收斂民間。冒濫瀆擾。已成痼弊。而今此成運。乃以猥屑之事。元無切己之冤。而敢圖一邑收稅之全數頉免。非徒民習之萬萬無嚴。抑亦難掩其斂貨奸利之跡。此等濫猾之類。不可勿施而止。自臣曹照法勘處。何如。傳曰。允。
정조 9년
刑曹啓目。粘醴泉郡殺獄罪人奴仁得獄案。除其問目。撮其供辭。竝其原案而初不載錄。當該道臣推考。更爲一一謄書。具格啓聞後。稟處。何如。判付啓。依回啓。施行爲良如敎。又啓目。粘趙命海段。捧結案啓聞後。更爲稟處爲白乎旀。洪松介段。分付道臣。嚴訊得情。何如。判付啓。特敎訊推之下。泛稱承款。與趙應鉉符同一款。終不直招。究厥所爲。萬萬駭痛。渠之用律與否。無關於應鉉之指使。旣問之後。豈可中止。更令道臣。嚴飭推官。與洪松介等。各別嚴刑。期於得情。如是措辭判下之後。若不趁卽取服。當該主同推官。當拿問嚴處。此意竝以分付爲旀。此判付一通。亦爲謄送禁府應鉉處。使之添問目取招爲良如敎。又啓目。擊錚罪人平山居幼學朴龍海。依先朝受敎。爲先放送是白在果。所供如此。上裁。何如。判付啓。屍親鳴冤之說。固不足盡信。至於此獄。不難辨別。明是被殺。旣非自縊。則如是反案。終不成獄。必有別般委折。況以渠供觀之。渠妹冤死。足爲干和之端。令道臣親執嚴査。無憚前案之反改。從所見論理狀聞爲有矣。年前本道殺獄中。白川趙載恒事。道査有不審之失。該道伯至有譴罷之擧。今番査事。如或一分疎漏。是豈昨日責飭之本意。竝以此意。分付。所謂致疑人等。或廉探。或掩捕。別出意見。到底窮覈。期於得其實情以聞事。嚴飭爲良如敎。又啓目。黃海監營裨將柳和之營吏鄭鳳文。平問之下。俱已遲晩。竝自臣曹。照律勘處。何如。判付啓。竝只分輕重科罪放送。以懲日後爲良如敎。
정조 9년
副應敎李敬一。校理李錫夏鄭萬始。副校理趙濟魯。修撰李鼎運姜。副修撰李顯靖等箚曰。伏以。噫嘻痛矣。自夫昨秋逆變出。而天理絶矣。民彝斁矣。爲今日臣子者。始不能手磔口臠。以效臣死之義。終不能嚴討窮覈。以絶亂逆之本。則昨秋以來。無非在廷諸臣雖生如死之日也。到今鉤覈之路。只有恒英兩賊及奴傔諸屬。而适雲之例。旣不得擧行。設鞫之請。亦未蒙允兪。一日二日。伈泄玩愒。人心無所懲畏。凶孽漸生覬覦。至於賊傔之妻。肆然擊錚而極矣。噫。傔人之於此賊。不啻若形影之相隨。則與其親屬之賊恒賊英。殆無異同。而乃於淸蹕之路。驚動天聽。有若鳴冤者然。天下之變怪。眞可謂無所不有。臣等竊恐若此不已。則英恒之家屬。又安知不輒肆跳踉。爲英恒鳴冤。若此女之爲耶。雖因大僚之箚。卽允訊配之請。而如此凶濫之擧。有非閭巷一賤女所可獨辦。必有從中指使。敢生嘗試之計者。決不可草草訊問。徑先發配而止。請令該曹。究得慫慂之人。亟正典刑。仍從諸臣之請。英恭兩賊。施以适例。英恒諸孽。一傡嚴鞫。永絶禍根。少洩輿憤焉。至於金學麟擊錚事。逆孽之無嚴。又何至此。逆勛之負犯。何如。干係。何如而爲其侄者。乃敢號籲於法駕之前。以爲死中求生之計。此莫非綱紀不嚴隄防漸壞之致。臣等謂學麟。亦令該曹。嚴刑遠配。斷不可已也。取進止。答曰。省箚具悉。首陳事。已諭大臣之批。末端事。當量處矣。
정조 9년
知敦寧府事鄭尙淳疏曰。伏以。閟宮親祼。聖孝克伸。日吉辰良。回鑾萬安。區區懽忭。曷任下忱。仍伏念。臣病難供職之狀。業已聖明之所俯燭。同朝之所共憫。耿耿求解之念。發於衷懇。不啻瞽者之求視。渴者之思飮。向叨銓任。敢控辭牘。庶冀併蒙遞免。得保危喘矣。終荷聖念曲庇。不忍終棄。屢度給暇。不待呈告。畢竟鞶褫。止於本職。臣由是感激。不敢更瀆。隱忍至今。良由含恩而怵分。非謂賤疾之可强。而爲因仍盤礴之計也。矧當換節之交。宿症風痺。乘時闖發。神識昏瞀。語言訥澁。肢體則漸覺難運。寢啖則幾至全失。危證敗兆。疊現層出。而旣居其職。宜盡一日之責。故山城都試。又未免力疾强赴。勞動之餘。失攝多端。歸時風冷。觸冒忒重。擔舁還次。一倍澌頓。雖使臣年少氣壯。而目下症形。實難時月內運動。況此貞疾。乘衰而作。轉輾沈綿。恰滿二載。戎垣重擔。無異虛帶者。今幾日月。不但私心之惶悶。揆以朝家綜核之政。豈宜一向羈縻。使公私兩妨而營務無寄也哉。區區至願。亶在及今卸免。專心醫藥。賴天之靈。或得完痊。則筋力奔走。豈無他日。玆敢疾聲瀝血。仰籲宸嚴。伏乞俯諒賤疾之不可强策。重任之不可久曠。卽許鐫改。俾尋生路焉。臣無任云云。答曰。省疏具悉。卿其勿辭行公。
정조 9년
副應校李敬一。持平白師謹。獻納金東淵。校理李錫夏鄭萬始。副校理趙濟魯。修撰姜李鼎運。副修撰李太亨李顯靖啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。答三司曰。不允。
정조 9년
持平白師謹。獻納金東淵啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 9년
持平白師謹啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。答府曰。不允。第九件事。亟停勿煩。
정조 9년
獻納金東淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。答院曰。不允。第十四件事。第十五件事。亟停勿煩。
정조 9년
乙巳十月十一日辰時。上御誠正閣。右副承旨與輪對官入侍時。右副承旨權以綱。假注書李敬五。記事官李崑秀尹行任。北部都事朴升壽。東部奉事林淳浩。濟用判官李成祜。以次進伏訖。上曰。訓將入來乎。以綱曰。昨在陵所。入送命召。今方追入。而姑未及來云矣。上曰。命召之不得替納。古例也。在外替納。事甚非矣。以綱曰。輪對官五員中。吏曹佐郞申耆。濟用奉事金鼎相。有身病來待闕外云矣。命輪對官進前。升壽淳浩進奏職姓名職掌。成祜進奏職姓名訖。問所懷。僉曰。無所懷矣。上命輪對官先退。命同副承旨入侍。以綱曰。同副承旨李祖源。俄者緣故。出去矣。上曰。何故也。以綱曰。有緊急憂患云矣。上命書傳敎曰。同副承旨許遞。又敎曰。承旨有闕。代以徐龍輔朴天行出牌事。分付。又命讀諸公事。命書判付訖。仍命退。承史以次退出。
정조 9년
乙巳十月十一日酉時。上御重熙堂。坐直承旨與有司堂上入侍時。兵曹判書徐有隣。左副承旨徐龍輔。假注書李敬五。記事官金鳳顯尹行任。以次進伏訖。上命書傳敎曰。兩廟碑役畢役間。兵判及三營將臣。仍佩往來。初以都廳一員差下事。下敎。而更思。不若戶曹郞官之專意主管。東廟則戶曹正郞洪元燮。郞廳差下。南廟則戶曹正郞具膺。郞廳差下。不必除本仕。使之間間往來看役。草記頭辭御筆碑役所稱號事。分付。又命書傳敎曰。朝筵因輪對官入侍。有司堂上。持守禦使狀啓。使之同爲入侍矣。伊時。忘未提問今於門鑰將下之時。始乃入稟。政院擧行。極爲駭然。當該承旨。爲先從重推考。有隣曰。頃因傳敎。無論二年條分年條。更抄身故族無之類。所逋穀物。卽竝蕩減。數爻仍令狀聞。以其餘數。依初下敎。限年分徵之意。分付矣。卽見守禦使鄭尙淳狀啓。則枚擧廣州府尹李義寬牒報。以爲軍餉丁酉反庫時逋欠文書。親執査考。則其中生存可捧者二十二人。雖已身故。或有子女族屬。不可蕩減者七人。其次五人。所逋夥多。亦有子侄兄弟之可以徵捧者。又其次十人。雖云生存。此實無依難捧之類。而所謂身故者。皆有强近之族屬。此不待十年之限而可捧者。生存中難捧者。雖無可捧之勢。而軍餉法意嚴重。今不可更加饒假。今年條當捧。旣許退捧。又使十年分捧。則渠輩雖甚貧殘。可以備納。則蕩減一款。今無可論。只就其元逋未捧各穀都合一千三百六十六石零。限十年分排分捧。年條及穀數。後錄馳啓爲辭矣。軍餉與他自別。逋吏在所嚴徵。雖曰身故。旣有族屬可徵之路。雖曰難捧。元無生存許減之例。則限十年退捧。旣出大惠。蕩滌與否。初非可論云者。誠如守臣所論。而第自上恩敎。旣出於保障重地拔例施惠之德意。則恐不可依狀本施行而已。臣意則十年之限。更退以五六年。俾寬辦納之力。恐合事宜。而係關餉逋。不敢指的。仰達矣。上曰。議于大臣。更爲指一稟處。可也。出擧條命書玉堂箚批。仍命退。諸臣以次退出。
정조 9년
行都承旨沈豐之坐。行左承旨朴祐源坐。行右承旨趙時偉坐。左副承旨權未肅拜。右副承旨徐龍輔坐直。同副承旨權以綱坐直。注書金孝建仕直一員未差。假注書李敬五仕。事變假注書金洛一仕。
정조 9년
趙時偉。以都摠府言啓曰。今日入直內三廳武兼禁軍及軍兵等。中日習射請出標信。傳曰。知道。
정조 9년
以判府事李福源掃墳呈辭。傳于趙時偉曰。給由馬澆奠床備給。
정조 9년
權以綱啓曰。司諫李身晦。下諭後。過限不爲上來。依定式。遞差傳旨及禁推傳旨捧入之意。敢啓。傳曰。知道。
정조 9년
徐龍輔啓曰。新除授左副承旨權。方在解由未出中。何以爲之。敢稟。傳曰。勿拘牌招。
정조 9년
趙時偉啓曰。今此試官望中時無職名人。令該曹口傳付軍職。何如。傳曰。允。
정조 9년
兵曹口傳政事。副司直單李祖承李祖源。副司果單李尙度。
정조 9년
傳于權以綱曰。政官牌招開政。
정조 9년
權以綱啓曰。合辭闕啓。事甚未安。守令署經。又有成命。新除授兩司。竝待下批。牌招。何如。傳曰。允。
정조 9년
傳于權以綱曰。未署經守令。使之今日署經。在外及未肅拜呈告陳疏兩司。竝許遞。與未差之代。今日政差出。
정조 9년
有政。吏批。判書趙時俊進。參判未差。參議金宇鎭傳旨未下。都承旨沈豐之進。以洪秀輔爲大司憲。尹尙東爲大司諫。洪宗藎爲執義。姜爲司諫。朴長卨趙衍德爲掌令。韓光植韓商新爲持平。李壽咸爲獻納。成種仁爲正言。李致中爲戶曹參判。徐有寧爲繕工提調。沈公猷爲掌樂主簿。閔爲直講。
정조 9년
兵批。判書徐有隣藥院進。參判申大升入直進。參議李夔病。參知李家煥病。同副承旨權以綱進。以李壽弘爲同知。閔百恒爲羽林將。王漢佐崔致恒爲慶熙將。副司直單吳大益柳焵朴天行。
정조 9년
傳于權以綱曰。凡臺啓。傳啓也。必備注書。然後受之。入啓時亦然。而注書旣以奉命出去。而不待注書去來。亦不措辭微稟。無注書捧入。大是不察。當該承旨爲先從重推考。雖欲下批。旣無注書。誰可承書乎。臺臣之默無一言。徑先傳啓。失體亦大矣。當該詣臺臺臣。亦爲推考。
정조 9년
權以綱。以弘文館言啓曰。本館下番闕直。事甚未安。修撰李鼎運。副修撰李顯靖。竝卽牌招。以爲推移入直之地。何如。傳曰。允。
정조 9년
權以綱。以敬陵弘陵補土所堂上意啓曰。兩陵補土。昨夕畢役。今日植木。爲千餘株。碑石刻役。自昨日申時。至今日申時。入刻爲三十五字。通計前刻。合爲六十七字之意。敢啓。傳曰。知道。
정조 9년
權以綱。以吏曹言啓曰。成均館直講崔起謙。受由過限未上來。依例改差。何如。傳曰。允。
정조 9년
權以綱。以禮曹言啓曰。今此大殿誕日。陳賀諸道方物。開坐看品。則其中全羅道兵馬節度使許𣷯所封世子宮方物剪子十把。無端闕封。事極驚駭。兵使許𣷯。從重推考。當封剪子十把。依數追後卽速封進之意。更爲分付。何如。傳曰。勿推。可也。
정조 9년
權以綱。以禮曹言啓曰。觀此慶尙監司鄭昌順機張故通德郞金鍊夫妻及其子鳳儀孝行査實狀啓。則以爲。金鍊夫妻之行誼。已蒙給復之典。今不可疊施恩賞。其子鳳儀則實行己有遜於其父。而誇張傅會。望在褒賞者。非但已涉猥越。其侄商濟之替呈上言之罪。嚴治懲礪云矣。金鍊夫妻之行誼。旣蒙給復之恩。則旌閭一款。不可輕議。依前回啓。今姑置之。而至於鳳儀之孝行。則生蔘生蟾等說。雖或歸之於過實。而吮血嘗糞斷指哭墓之行。邑報道啓。俱以等殺於其父。有遜於其父爲言。則旌閭給復重典。雖云汰濫。而豈可以人人職分內事。一切防塞。仍廢激勸之道乎。差其等分。食物使之題給。俾賞父子趾美之行。恐合事宜。而至於金商濟嚴治事。換名替呈。雖不無干恩之罪。以子孫爲父祖請旌請贈。旣無設法禁之。則不必深罪於遐鄕愚昧之人。而急於私情。欲藉公議。不審奏御文字。自歸欺誣天聽。道臣懲礪之請。儘有意見。參酌科治。以杜日後紛紜之弊事。竝以分付。何如。傳曰。允。
정조 9년
趙時偉。以扈衛大將意啓曰。別將邊慶遇。病難供職。呈狀乞遞。今姑改差。何如。傳曰。允。
정조 9년
權以綱。以義禁府言啓曰。前司諫李身晦。下諭後過限不爲上來。依定式推考事傳旨。啓下矣。李身晦時在全羅道全州地云。依例發遣府羅將。拿來。何如。傳曰。今番則分揀。可也。
정조 9년
權以綱。以刑曹言啓曰。猥濫擊錚罪人全成運照法勘處事。命下矣。取考新頒事目。則非四件事。擊錚凡係猥濫者。杖一百徒三年。全成運依事目。決杖一百後。黃海道谷山府定配所。卽爲押送之意。敢啓。傳曰。知道。
정조 9년
判義禁鄭昌聖疏曰。伏以。臣於金吾一步。矢心自劃者。雖無情勢之可言。實因迷執之難變。痛懲討之不嚴。慨玩愒之日甚。一欲叩首文陛。沬血力請。而自惟人微言輕。旣無足以回天。只增羞於共戴。毋寧盡自靖之義。少贖其失職之罪而已。此殆聖明之所俯察。同朝之所共悉。向來蹔出。不過庭班之伸分。初非見職之供仕。則當遞之義。參倚前衡。而噫。彼惟允之地。太欠相諒之意。諉以本職之纔解。不許兼帶之更呈。辭單連阻。重務久曠。固已悚悶。而況口招捧供。事面自別。成命之下。今幾日矣。緣臣虛縻。致此稽滯。其在出納之道。所當請臣之罪。不然則亦須開其一遞之路。俾免公私之俱妨。而一向靳持。任其逋慢之處義。固不足恤。其於國體。果何如也。進退維谷。罔知爲計。玆敢冒死號籲。伏乞聖明。俯燭難强之狀。特許鐫遞。仍治方命之罪。以肅朝綱。不勝幸甚。臣雖不以法官自居。而事在目下。敢此尾陳。昨有凶賊傔屬之妻。乃於衛外咫尺之地。肆然爲擊錚之擧云。聞甚駭痛。此莫非國法不行。隄防漸弛。無知下賤。專昧干犯之至重。妄生希覬之倖望。其漸之可憂。奚特一賤女而已哉。大臣雖已箚請訊配。而其父子兄弟之居住城內者。亦宜分付京兆。一倂遠逐於鄕外。使不敢接跡於城闕至近之處。以爲肅淸輦轂之道焉。答曰。省箚具悉。所辭如此。本職許遞。
정조 9년
都承旨沈豐之疏曰。伏以。臣卽伏見判義禁鄭昌聖上疏。則以其辭單之不卽捧入。頗費聲氣。旣曰。噫。彼惟允之地。太欠相諒。又曰。一向靳持。其於國體。果何如也。噫。彼重臣。亦何不相諒之甚也。重臣之必欲遞金吾。臣豈不相諒。而京兆之辭單。臣旣捧入而賜鞶。又於翌日旋捧金吾辭單。實有煩瀆之懼。果不免退却。伊後連値淸齋。以至于今。則斥以太欠相諒者。抑何故也。大抵朝臣之呈告進退。臣則自有商量。而彼重臣。乃以不副其意。有此侵詆之語。儘如是也。凡係辭單。逐日捧納。然後方可允合於國體耶。此莫非如臣無似。猥忝喉舌之長。見輕於同朝之致。及顧慙恧。有不容晏然於職次者。略陳短章。仰瀆崇聽。伏乞聖明。俯賜鑑諒。亟遞臣職。以靖私義。以存朝綱。不勝幸甚。答曰。省疏具悉。重臣疏辭過矣。卿其勿辭行公。
정조 9년
大司憲李聖圭疏曰。伏以。天綱漸隳。民彝將絶。前後逆變。疊出群生。而又復有昨年七月之變。嘻噫。痛矣。凡今日北面於殿下者。不可與此賊。一日共戴。斯須暫忘。則孰不欲腐心痛骨。以效主辱臣死之義。而非徒端緖之未盡究覈。根柢之未盡鋤拔。至於親屬奴傔等應從之啓。今至經年。便作臺端之故紙。上下相持。大小恬嬉。視同尋常逆豎。終歸循例塞責。古今天下。寧有如許義理。如許王法哉。方其變生之初。在廷臣庶無不驚惋顫掉。若將碎首沬血。卽地磔臠。而時移事往之後。未免雍容暇豫。置之相忘之域。懲討之不誠。人心之狃安。胡至此極。甚至适雲援例之請。旣發於晩後。英恒嚴鞫之啓。亦歸於悠泛。君臣之倫彝。萬古之綱常。於是乎斁絶無餘。卒使其傔人家屬。猥犯淸蹕。肆然擊錚。卽此一端。亦可見王討之不嚴。人心之愈頑。而此等變怪。適發於茹痛隱憂之際。尤豈不大可寒心也哉。伏乞聖明。亟允三司之請。快伸王章。支屬奴傔。嚴加究問。期於得情。以杜亂本。少洩輿憤焉。嗚呼。君讐國賊。尙多假息。臣雖萬萬無似。顧其職則憲長也。揚揚呼唱。抗顔臺垣。實非臣分之所敢安。抑亦臣心之所不忍。屢叨恩除。積犯違傲。諒出於區區株守。而且緣賤疾。閱月沈篤。房闥之間。亦難運動。前此起居之班。陪扈之列。俱未進參。情禮虧缺。分義惶悚。論以常憲。合被重誅。唯願遄降威罰。亟削臣職。以肅朝綱。以靖私義。千萬幸甚。答曰。省疏具悉。所陳他批悉諭。卿其勿辭行公。